La Comissió per la Igualtat de l'IES Arabista Ribera rep una Menció especial del jurat del VII HumansFest
22 de Diciembre de 2015

Carcaixent

La Comissió per la Igualtat de l'IES Arabista Ribera de Carcaixent ha rebut una Menció especial del jurat  pel curtmetratge “A l'altre costat. #Refugees welcome”, un dels treballs presentats dins de la secció de micrometratges “1 dret, un minut” del VII HumansFest, el Festival Internacional de Cine  i Drets  Humans  de València. El curtmetratge ha estat editat per l’alumne de 4t d'ESO del centre i membre de la comissió, Sergi Moyano.

El Festival Internacional de Cine i Drets Humans, organitzat per la Fundació per la Justícia amb la col·laboració de Quatre Films, ofereix un espai audiovisual per a reflexionar, educar i sensibilitzar en matèria de drets humans en la ciutat de València i en  altres espais internacionals, com Bristol, Mèxic DF o Sao Paulo. Després de nou dies de cinema i drets humans, la nit del divendres 18 en la Filmoteca-IVAC es va celebrar la cerimònia de cloenda de la setena edició d'aquest Festival. En el transcurs de l'acte se li va concedir un guardó a la Comissió per la Igualtat de l’IES Arabista Ribera, en paraules del jurat, «per la seua sensibilitat i respecte cap a les persones migrants» mostrada en “A l'altre costat. #Refugees welcome”.

A més del lliurament dels premis al Millor Llargmetratge de Cine Documental, al Millor Curtmetratge Documental i al Millor Curtmetratge “1 minut, un dret”, la clausura comptà amb la presència del director sirià Ossama Mohammed, qui va presentar el seu documental  “Self-Portrait” elaborat amb 1.001 imatges de persones sirianes anònimes. Unes imatges molt dures que, com va dir el director, «reflecteixen  una tragèdia global».

La Comissió per la Igualtat de l'IES Arabista Ribera de Carcaixent es va constituir el 2009, per 'oficialitzar' totes aquelles accions que anaven emprenent-se des de fa molts anys per cercar solucions integradores, des de diferents àmbits. L'objectiu de la Comissió és desenvolupar en l'alumnat capacitats cognitives i emocionals per poder respectar els drets humans i poder formar-se personalment. La Comissió també treballa dins la Xarxa d'Escoles pels Drets Humans d'Amnistia Internacional, i aquest curtmetratge és una de les moltes activitats que desenvolupa al llarg del curs.

Enllaç curtmetratge:

https://www.youtube.com/watch?v=6QZFZF8mJCI